**1. svjetski dan djedova i baka i starijih osoba**

**[25. srpnja 2021.]**

 **ZA UKUĆANE I PRIJATELJE**[[1]](#footnote-1)

Ulazna pjesma

Molite za mir Jeruzalemov i za obilje onima koji njega ljube.Radi braće i prijatelja svojih. (Usp. Ps 122 (121), 6.8)

Zborna

Bože, po Duhu Svetom ulijevaš ljubav u srce svojih vjernika.

Daj našim ukućanima i prijateljima zdravlje duše i tijela,

da te svom snagom ljube i svim srcem vrše tvoju volju.

Po Gospodinu našem Isusu Kristu, Sinu tvome,

koji s tobom živi i kraljuje

u jedinstvu Duha Svetoga Bog

po sve vijeke vjekova.

Darovna

Smiluj se, Gospodine, slugama svojim

za koje ti prinosimo žrtvu hvale.

Daj da zadobiju tvoj blagoslov i postignu vječnu slavu.

Po Kristu Gospodinu našem.

Opće predslovlje, IV.

Pričesna

I evo, ja sam s vama u sve dane – do svršetka svijeta. (Mt 28, 20)

Popričesna

Gospodine, primili smo božanska otajstva.

Molimo te: našim ukućanima i prijateljima,

koje si ljubavlju povezao s nama, daj oproštenje grijeha,

utjehu u nevoljama i trajno vodstvo milosti.

Pomozi da ti svi jednodušno služimo

te se radosno nađemo pred tvojim licem.

Po Kristu Gospodinu našem.

**MISNA ČITANJA**

Čitanje Druge poslanice svetoga Pavla apostola Timoteju (1, 3-11)

Zahvalan sam Bogu, kojemu onamo od predaka čiste savjesti služim, dok te se neprestano spominjem u svojim molitvama noć i dan. Sjetim se tvojih suza i zaželim vidjeti te da se napunim radosti imajući na pameti neprijetvornu vjeru koja je u tebi – onu vjeru koja je najprije prebivala u tvojoj baki Loidi i tvojoj majci Euniki, a uvjeren sam, i u tebi.

Poradi toga podsjećam te: raspiruj milosni dar Božji koji je u tebi po polaganju mojih ruku. Jer nije nam Bog dao duha bojažljivosti, nego snage, ljubavi i razbora. Ne stidi se stoga svjedočanstva za Gospodina našega, ni mene, sužnja njegova. Nego zlopati se zajedno sa mnom za evanđelje, po snazi Boga, koji nas je spasio i pozvao pozivom svetim – ne po našim djelima, nego po svojem naumu i milosti koja nam je dana u Kristu Isusu prije vremenâ vjekovječnih, a očitovana je sada pojavkom Spasitelja našega Krista Isusa, koji obeskrijepi smrt i učini da zasja život i neraspadljivost – po evanđelju za koje sam ja postavljen propovjednikom, apostolom i učiteljem.

Riječ Gospodnja.

Otpjevni psalam: Ps 34, 2-11

Ant. Blagoslivljat ću Gospodina u svako doba.

Blagoslivljat ću Gospodina u svako doba,

njegova će mi hvala biti svagda na ustima!

Nek se Gospodinom duša moja hvali,

nek čuju ponizni i nek se raduju!

Veličajte sa mnom Gospodina,

uzvisujmo ime njegovo zajedno!

Tražio sam Gospodina i on me usliša,

izbavi me od straha svakoga.

U njega gledajte i razveselite se

da se ne postide lica vaša.

Eto, jadnik vapi i Gospodin ga čuje,

izbavlja ga iz svih tjeskoba.

Anđeo Gospodnji tabor podiže

oko njegovih štovalaca da ih spasi.

Kušajte i vidite kako je dobar Gospodin:

blago čovjeku koji se njemu utječe!

† Čitanje svetog evanđelja po Mateju (28, 16-20)

Jedanaestorica pođoše u Galileju na goru kamo im je naredio Isus. Kad ga ugledaše, padoše ničice preda nj. A neki posumnjaše. Isus im pristupi i prozbori: „Dana mi je sva vlast na nebu i na zemlji! Pođite dakle i učinite mojim učenicima sve narode krsteći ih u ime Oca i Sina i Duha Svetoga i učeći ih čuvati sve što sam vam zapovjedio!“ „I evo, ja sam s vama u sve dane – do svršetka svijeta.“

Riječ Gospodnja.

**MOLITVA VJERNIKA**

**Bogu, našem Ocu od kojega nam dolazi svako dobro, uputimo svoje molitve:**

1. Oče, daj da svi članovi Crkve jedni drugima služe u ljubavi, molimo te:

2. Oče, papi, biskupima i prezbiterima podaj duha snage, ljubavi i razbora, molimo te:

3. Oče, pogledaj s ljubavlju na djedove i bake diljem svijeta i učini ih učiteljima mudrosti i hrabrosti, molimo te:

4. Oče, pomozi obiteljima i društvu da vrednuju prisutnost i ulogu djedova i baka, molimo te:

5. Oče, udijeli da sve obitelji jednoga dana budu ujedinjene u nebeskoj domovini, molimo te:

**Oče, usliši naše molitve i podaj nam da po ovom slavlju budemo jedno srce i jedna duša te da tako budemo tvoji nasljedovatelji u ljubavi prema drugima i da djelima svjedočimo tvoju dobrotu i milosrđe. Po Kristu Gospodinu našem.**

**MOLITVA ZA DJEDOVE I BAKE PAPE BENEDIKTA XVI.**

Gospodine Isuse,

rođen si od Djevice Marije, kćeri svetih Joakima i Ane.

Pogledaj s ljubavlju na djedove i bake diljem svijeta.

Zaštiti ih! Oni su izvor obogaćenja

za obitelji, Crkvu i cijelo društvo.

Podupri ih! Neka stareći

nastave biti čvrsti stupovi

evanđeoske vjere za svoje obitelji,

čuvari plemenitih obiteljskih ideala,

žive riznice zdravih vjerskih običaja.

Učini ih učiteljima mudrosti i hrabrosti,

kako bi budućim naraštajima

mogli prenositi plodove svojega

zrelog ljudskog i duhovnog iskustva.

Gospodine Isuse,

pomozi obiteljima i društvu

da vrednuju prisutnost i ulogu djedova i baka.

Neka nikada ne budu zanemareni ili isključeni,

nego da uvijek budu

uvažavani s poštovanjem i ljubavlju.

Pomozi im da žive spokojno

i da se osjećaju dobrodošlima

u svim godinama svojega života koje im daješ.

Marijo, Majko svih živih,

skrbi bez prestanka za djedove i bake,

prati ih na njihovu zemaljskomu hodočašću.

Po svojim molitvama, udijeli da sve obitelji

jednoga dana budu ujedinjene

u našoj nebeskoj domovini,

gdje čekaš cijelo čovječanstvo

da dođe u veliki zagrljaj života koji nema kraja.

Amen!

1. Usp. *Rimski misal obnovljen prema odluci svetog ekumenskog sabora Drugog vatikanskog a proglašen vlašću pape Pavla VI*, Kršćanska sadašnjost, Zagreb, 32012., str. 538 i 747. [↑](#footnote-ref-1)